Jægerpris kórinn í heimsókn á uppstigningardag Kórinn heldur tónleika í Reykholti og Saurbæ . Góðir gestir heimsækja Ísland um þessar mundir . Það er blandaður kór frá Sjálandi í Danmörku , Jægerpris-kórinn . Heldur hann tónleika í Reykjavík , Reykholti og Saurbæ á Hvalfjarðarströnd . Kórinn mun ferðast um Ísland og skoða náttúru landsins m.a. gosið í Eyjafjallajökli úr fjarlægð ef hægt verður , en jafnframt mun hann halda tónleika . Kórinn var stofnaður 1992 . Hann er fjölmennur , fjögurra radda blandaður kór . Á söngskránni eru m.a. sígild kórverk , sálmar og norrænir söngvar . Kórinn hefur farið víða í tónleikaferðir m.a. til Svíþjóðar , Póllands og Möltu og á þessu ári var stefnan tekin á Ísland . Stjórnandi kórsins er Marianna Jelvacova Perrerson . Hún er frá Moldavíu og nam tónlistarfræði og kórstjórn í Tónlistarháskóla ríkisins í Moldavíu og stjórnaði m.a. stúdentakórnum við ríkisháskólann í Moldavíu . Hún hefur flutt sína faglegu reynslu og þekkingu til Danmerkur og hefur Jægerpris-kórinn notið þess . Tónleika mun kórinn halda á uppstigningardag hinn 13. maí í Reykholtskirkju í Borgarfirði kl. 16:00 og um kvöldið í Hallgrímskirkju í Saurbæ kl. 20:00 . Í Reykjavík mun kórinn halda sameiginlega tónleika með Breiðfirðingakórnum föstudaginn 14. maí . kl. 20:00 í Breiðfirðingabúð , Faxafeni 14 .